Sri Lanka

Sri Lanka [shri-lán-ka] es un pais insular in Asia del Sud, completemente circumferite per le Oceano Indian. Le paises le plus proxime son India (stato de Tamil Nadu), le Maldivas, Indonesia (region de Aceh) e le Chagos.

Le populo es divise in plure gruppos ethnic: le sinhalas son majoritari; lor lingua es de origine indo-aryan, e lor religion predominante es buddhismo. Sri Lanka es dunque le plus grande loco ubi buddhismo continua a florir in Asia del Sud (alteres include Ladakh e Bhutan). Le minoritate principal es tamil; le tamiles practica in general hinduismo. Illes parla le mesmo lingua que le communitate musulman, le «moros», qui son nonobstante un gruppo distincte. Il ha anque parve communitates «burgese», descendite ab patres europee e matres sri lankese; malay; «kafir», descendite ab africanos lusophone; e veddah, aborigine. Usque 2009, le insula esseva divise per le insurgentia paramilitar tamil del Tigres de Liberation del Ilam Tamil; in ille anno un campania militar reunificava le insula. Tensiones inter le varie communitates persiste, totevia.

Le capital de Sri Lanka esseva Colombo usque 1982, quando on displaciava le parlamento verso un nove sito, Sri Jayawardenapura Kotte, situate un pauc al est de Colombo. Colombo remane le plus grande urbe e le centro commercial.

Le pais es famose pro le production e exporto de the, caffe, cocos, cauchu e cannella. Gratias a su beltate natural, Sri Lanka es denominate le «Perla del Oceano Indian». Illo es plen de forestes tropical, plagias blanc e paisages diverse.

Sri Lanka es un republica semi-presidential unitari. Illo es un stato membro fundator del Association Sud-Asiatic del Cooperation Regional e un membro del ONU, Commonwealth, G77 e Movimento Non-Alineate.

 Referentias 


Categoria:Paises del mundo